《迓帅夜渡广汉》
宋代·郭印

负弩迎使车，暮涂颇忽迫。
篝火灭还明，羸驽费鞭策。
行行汉江漘，月照沙水白。
登舟越惊涛，未济忽欹侧。
可怜为升斗，性命鸿毛掷。
人生谁贵贱，同是蘧庐客。
敢轻千户侯，愿丐五亩宅。
归共老农游，饮酣歌帝泽。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。